
Text rozhodnutia
Súd: Krajský súd Banská Bystrica Spisová značka: 23S/23/2012 Identifikačné číslo súdneho spisu: 6012200209 Dátum vydania rozhodnutia: 04. 05. 2012 Meno a priezvisko sudcu, VSÚ: JUDr. Drahomíra Mikulajová ECLI: ECLI:SK:KSBB:2012:6012200209.1 Uznesenie Krajský súd v Banskej Bystrici v právnej veci žalobcu: R. A., bytom XXX XX Q. č. XXX, zast. advokátom JUDr. Jaroslav Puškáč, so sídlom Cintorínska 1/A, 900 84 Báhoň, proti žalovanému: Krajský lesný úrad v Banskej Bystrici, Nám. Ľudovíta Štúra 1, 975 41 Banská Bystrica, o preskúmanie zákonnosti rozhodnutia žalovaného č. 2011/00487-1 zo dňa 05. januára 2012, o žiadosti žalobcu o odklad vykonateľnosti napadnutého rozhodnutia, takto r o z h o d o l : Predseda senátu o d k l a d á vykonateľnosť rozhodnutia žalovaného č. 2011/00487-1 zo dňa 05. januára 2012 do právoplatného skončenia konania o preskúmanie zákonnosti uvedeného rozhodnutia vedeného tunajším súdom pod sp.zn. 23S/23/2012. o d ô v o d n e n i e : Žalobca sa žalobou podanou na tunajšom súde domáha zrušenia rozhodnutia žalovaného č. 2011/00487-1 zo dňa 05.01.2012. Predmetným rozhodnutím žalovaný zrušil rozhodnutie Obvodného lesného úradu v Rimavskej Sobote č. 2007/1627-5-Ka zo dňa 12.05.2008, ktorým prvostupňový správny orgán schválil zmluvy o nájme výkonu práva poľovníctva uzatvorené pre poľovný revír W. uzavreté subjektom Lesy Slovenskej republiky, š.p., Banská Bystrica ako nájomcom s prenajímateľmi poľovných pozemkov a zároveň zaviazal Lesy SR, š.p., Banská Bystrica povinnosťou uhrádzať nájomné aj tým spoluvlastníkom poľovných pozemkov v PR W., s ktorými nájomné zmluvy neuzatvorili. Žalobca žiada zrušiť rozhodnutie žalovaného podľa § 250j ods. 2 psím. a/ O.s.p. pre nesprávne posúdenie veci a podľa písm. d/ O.s.p. z dôvodu nepreskúmateľnosti rozhodnutia pre nezrozumiteľnosť a nedostatok dôvodov. Namieta nesprávny postup žalovaného a nezákonnosť rozhodnutia, pretože žalovaný si pri rozhodovaní osvojil stanovisko prvostupňového správneho orgánu, že ak nebolo prvostupňové rozhodnutie doručené všetkým účastníkom konania (vrátane J. P.), nenadobudlo právoplatnosť a tvrdí, že postup žalovaného je v rozpore s čl. II ods. 1 zákona č. 99/1993 Z.z. a § 62 ods. 1 písm. c/ Správneho poriadku, pretože za tohto spoluvlastníka (aj ďalších) konal Slovenský pozemkový fond ako za známeho vlastníka, ktorý si neuplatnil v konaní svoje práva. Na základe dodatočného doručenia prvostupňového rozhodnutia sa J. P. proti nemu odvolal, namietajúc, že s ním nebolo konané ako s podielovým spoluvlastníkom pozemkov, ktoré sú súčasťou spoločného poľovného revíru W.. Prvostupňové rozhodnutie o schválení Zmluvy o nájme výkonu práva poľovníctva na poľovné pozemky spoločného poľovného revíru W. podľa žalobcu nadobudlo právoplatnosť už dňa 02.06.2008. Vydaním napadnutého rozhodnutia žalovaným mu bolo odňaté právo na nájom za poľovné pozemky vo výmere 48,9216 ha, v dôsledku čoho bol ukrátený na svojich právach. Došlo k nerešpektovaniu dobromyseľne nadobudnutých práv, pričom právne korektným spôsobom pre zásah do takto nadobudnutých práv môže byť len mimoriadny opravný prostriedok v zmysle § 62 a nasl. Správneho poriadku. Naopak zrušenie rozhodnutia, ktoré malo viac ako tri roky účinky právoplatného rozhodnutia v rámci odvolacieho konania, považuje za nezákonné, priečiace sa princípom, na ktorých je založený právny štát. V žalobe žalobca zároveň žiadal o odklad vykonateľnosti preskúmavaného rozhodnutia podľa § 250c O.s.p. Žalobca žiadosť o odklad vykonateľnosti rozhodnutia odôvodňoval tým, že vydaním rozhodnutia došlo k zrušeniu odplatného výkonu práva poľovníctva v spoločnom poľovnom revíri W., k zrušeniu objektívnej zodpovednosti užívateľa tohto spoločného poľovného revíru za škodu spôsobenú výkonom práva poľovníctva a poľovnou zverou na poľnohospodárskych lesných kultúrach, ako aj znemožneniu plnenia si niektorých zmluvných záväzkov zo strany užívateľa tohto spoločného poľovného revíru. Poukázal na ustanovenie § 14 ods. 2 zákona č. 23/1962 Zb. o poľovníctve, v zmysle ktorého titulom zmluvného postúpenia výkonu práva poľovníctva vzniká vlastníkom poľovných pozemkov právo na odplatu. Z ustanovenia § 31 ods. 1 tohto zákona vyplýva, že vlastníci a užívatelia pozemkov majú právo, aby im užívateľ poľovného revíru hradil škody, ktoré im vzniknú buď výkonom práva poľovníctva alebo poľovnou zverou. Vydaním napadnutého rozhodnutia sa žalobcovi, ako aj ostatným vlastníkom poľovných pozemkov toto dobromyseľne nadobudnuté právo odníma. Podľa § 250c ods. 1 O.s.p. žaloba nemá odkladný účinok na vykonateľnosť rozhodnutia správneho orgánu, pokiaľ osobitný zákon neustanovuje niečo iné. Na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Po oboznámení sa s obsahom spisu predseda senátu dospel k záveru, že vzhľadom na to, že predmetom preskúmania zákonnosti je rozhodnutie žalovaného, ktorým došlo k zrušeniu prvostupňového rozhodnutia, ktoré bolo považované cca tri roky za právoplatné, a ktoré založilo istý právny stav, z ktorého vyplývalo aj právo žalobcu na odplatu - nájomné za poľovné pozemky vyčíslené v súlade s Vyhláškou č. 91/1997 Z.z. a to v období nájomnej doby desať rokov odo dňa právoplatnosti prvostupňového rozhodnutia, t.j. 02.06.2008, je odklad vykonateľnosti dôvodný, pretože okamžitým výkonom napadnutého rozhodnutia dochádza k zmene (zrušeniu) existujúceho právneho stavu spojeného s možným vznikom (hrozbou) závažnej ujmy účastníkov tohto právneho vzťahu. Zo znenia ustanovenia § 250c ods. 1 O.s.p. nevyplýva, že by závažná ujma mala hroziť výlučne žiadateľovi. Vzhľadom na založený právny stav prvostupňovým rozhodnutím, nie je vylúčené, že vydaním rozhodnutia žalovaného, môže vzniknúť závažná ujma aj ďalším účastníkom správneho konania, resp. ďalším subjektom, ktorí odvodzovali svoje práva z právnych vzťahov založených prvostupňovým rozhodnutím, ktoré bolo napadnutým rozhodnutím žalovaného zrušené, na čo poukázal v žalobe žalobca. Vzhľadom na vyššie uvedené skutočnosti a citovanú právnu úpravu predseda senátu žiadosti o odklad vykonateľnosti napadnutého rozhodnutia vyhovel. Poučenie: Proti tomuto uzneseniu odvolanie nie je prípustné.

